<http://www.machal.org.il/hebrew/index.php?option=com_content&view=article&id=67&Ite>

18.2.2015

**אברז'ל (זרביב), אברהם (אמיל)**

**Abarzel-Avraham-**Emile בנם-בכורם של דיאמנטין ואלברט, נולד ביום י' בניסן תרפ"ה (4.5.1925) בקונסטנטין אשר באלג'יריה. אחריו נולדו עוד תשעה בנים. בילדותו עברה המשפחה לצרפת והתיישבה בעיר סנטפון. אברהם למד בבית-ספר עממי ותיכוני והיה בין התלמידים הטובים. הוא סיים את חוק לימודיו והתמחה במכונאות. השתלם בה יפה, אהב את עבודתו ותמך במשפחה, ולעתים קרובות עשה גם למעלה מכוחותיו מרוב דאגתו להם. הגזירות נגד היהודים בזמן כיבוש צרפת בידי הגרמנים לא פגעו בו אך אברהם למד לדעת כי הוא בגלות.

עם פרוץ מלחמת העצמאות בארץ התעורר להתגייס למען המולדת. עזב את עבודתו ויצא את צרפת בקבוצת אנשי מח"ל (מתנדבי חוץ-לארץ). ב-27.3.1948 הגיע ארצה והצטרף לכוחות המגן. אברהם נלחם בנגב והשתתף בכיבוש באר שבע ביום 21.10.1948 ובקרב זה נפצע קשה. הוא הועבר לקיבוץ דורות ושם, ביום י"ט בתשרי תש"ט (22.10.1948), נפטר מפצעיו. נקבר בקיבוץ דורות.

ביום י"ז באייר תש"י (4.5.1950) הועבר למנוחת-עולמים בבית-הקברות הצבאי בנחלת יצחק.

**אוחיון, שלום (שרל)**

Ochion-Shalomבן סולטנה ויהודה. נולד בשנת 1925 בצרפת. בשנת 1948 עלה לארץ-ישראל והצטרף ל"קומנדו הצרפתי", שהיתה יחידה בחטיבת "הנגב", אשר גרעינה ומפקדה היו מתנדבים צרפתיים, בחלקם ותיקי המחתרת הצרפתית ממלחמת-העולם השנייה. בעת מבצע "חורב" לסילוק הצבא המצרי מתחומי המדינה, הוטל על "הקומנדו הצרפתי" לכבוש את משלטי הת'מילה שעל כביש באר שבע-ניצנה. הפלוגה הצליחה לכבוש את אחד המשלטים ולהיערך בו, אך המצרים פתחו בהתקפת-נגד בחיפוי מהמשלטים שטרם נכבשו. לאחר הדיפת מספר התקפות נאלץ הכוח לסגת לנוכח העדיפות המצרית ורק לאחר הגעת תגבורת נכבשו המשלטים המצרים.

ביום כ"ד בכסלו תש"ט (26.12.1948) נפל שרל בקרב ונקבר בבית-העלמין של קיבוץ רביבים. השאיר אחריו הורים, אחים ואחיות.

שמו הונצח בספר התורה על-שם גיבורי מלחמת העצמאות.

**דהן, מאיר**

בן סעדה ואלברט-אברהם, נולד ביום ז' באדר ב' תרפ"ז (10.3.1927) בקזבלנקה שבמרוקו. משהגיעה אליו בשורת מלחמת- העצמאות עזב את בית הוריו ואת ארץ מכורתו והתנדב לצבא הגנה לישראל.

מאיר צורף לגדוד בחטיבת "אלכסנדרוני" והשתתף בקרבות הדרום. בעת מבצע "חורב", נערך מבצע "חיסול" נגד "כיס פלוג'ה" שבו היתה נצורה חטיבה מצרית. ההתקפה נערכה על אגפו המזרחי של ה"כיס", באזור עיראק אל-מנשיה. כוחות "אלכסנדרוני" פרצו לכפר מדרום והשתלטו על חלקו, אך הסתערותם על התל שמצפון לכפר נהדפה. בינתיים התאוששו המצרים ותקפו נגד ואילצו את כוחותינו לסגת. חלק מהכוח נלכד בתוך הכפר. בקרב זה נפל ביום כ"ו בכסלו תש"ט (28.12.1948) תחילה נקבר בפלוג'ה ומאוחר יותר הועבר למנוחת-עולמים בבית-הקברות הצבאי בנחלת יצחק.

הלימי, מרדכי

Halimi-Mordechai בן גואדז-לואיזה ואליהו, נולד ביום כ"ה בטבת תרפ"ו (11.1.1926) בעיר קונסטנטין, אלג'יריה. קיבל חינוך דתי. עבד כמכונאי במוסך, ואחר-כך - ברכבת האלג'ירית. היה ספורטאי טוב. אהב את עבודת הגן והלול ובשעות הפנאי היה עושה צעצועים והצליח מאוד בעבודה זו.

כבעל הכרה לאומית התנדב למלחמה בנאצים. התגייס לצבא צרפת החופשית ב-24.1.1944 ושירת ברגימנט ה15- של הרובאים הסנגליים.

ביום 9.1.1946 שוחרר מהצבא הצרפתי ועזר לשליח הארצישראלי שבא לאלג'יריה, בהסברה לצעירים היהודים ובגיוסם למערכה בארץ.

בגבור הקרבות בארץ, יצא ביום 7.7.1948 כדי להצטרף למלחמת-העצמאות. במכתביו מהארץ לאחיו המגויס בהודו-סין סיפר בהתלהבות על מלחמת ישראל, על עמידת מעטים מול רבים, והביע את אמונתו בניצחון. גם בלחץ הקרבות נשאר נאמן לחינוכו הדתי, ולא החסיר מעולם את שלוש התפילות ביום. הוא שירת בפלוגת "הקומנדו הצרפתי" בחטיבת הנגב, היה חייל אמיץ, שלא ידע פחד, ואהוב על חבריו. בעת מבצע "חורב" לסילוק הצבא המצרי מתחומי המדינה, הוטל על "הקומנדו הצרפתי" לכבוש את משלטי הת'מילה שעל כביש באר שבע-ניצנה. הפלוגה הצליחה לכבוש את אחד המשלטים ולהיערך בו, אך המצרים פתחו בהתקפת-נגד בחיפוי מהמשלטים שטרם נכבשו. לאחר הדיפת מספר התקפות נאלץ הכוח לסגת נוכח העדיפות המצרית ורק לאחר הגעת תגבורת נכבשו המשלטים המצריים. מרדכי נפל ביום כ"ד בכסלו תש"ט (26.12.1948) והובא למנוחת- עולמים בבית-הקברות הצבאי ברביבים.

**טיוטו, מרדכי פול**

Touito-Mordechai-Paul בן זיידה-לואיזה וסעיד-פרוספר, נולד ביום כ"ג בסיוון תרפ"ד (25.6.1924) בתוניס. עם סיימו את הלימודים בבית-הספר "אליאנס" החל לעבוד בתפירת נעלים וארנקים. משחר ימיו פיתח השקפה ציונית שהתבטאה הן בדרשותיו והן במעשיו בפועל, בצעדו בראש צעירים שהגנו על רובע-היהודים בשעת פרעות שערכו הערבים. בימי השלטון הנאצי אסרוהו כראש המתגוננים והחזיקוהו במחנה-מעצר, בו הועבד בעבודת-פרך, אך גם במחנה עשה נפשות לרעיון הציוני. עוד בתוניס עסק בגיוס חיילים לעזרת הארץ וגויס בעצמו למח"ל. הוא הצליח לעבור לצרפת והשתלם בהכשרה במשך 6 חודשים.

מרדכי עלה לארץ במאי 1948 באונייה "קדמה" ומיד התגייס. בהשתייכו ל"קומנדו הצרפתי" במסגרת חטיבת הנגב. חלם להביא לגדודו את כל בני עירו שבחו"ל. הוא השתתף בקרבות באר שבע, נפצע בידו אך הוסיף להילחם. כאשר הצטלם בהיותו פצוע שילב את ידיו לאחור כדי להסתיר את תחבושותיו ולא לצער את הוריו. כאשר מפקדו חיפש מתנדב לשם ניתוק הקשר הטלפוני בין ביר-עסלוג' למפקדת האויב הופתע כשסיפרו לו כי מרדכי כבר הקדים לעשות זאת. בעת מבצע "חורב" לסילוק הצבא המצרי מתחומי המדינה, הוטל על "הקומנדו הצרפתי" לכבוש את משלטי הת'מילה שעל כביש באר שבע-ניצנה. הפלוגה הצליחה לכבוש את אחד המשלטים ולהיערך בו, אך המצרים פתחו בהתקפת-נגד בחיפוי מהמשלטים שטרם נכבשו. לאחר הדיפת מספר התקפות נאלץ הכוח לסגת נוכח העדיפות המצרית ורק לאחר הגעת תגבורת נכבשו המשלטים המצריים. בקרב זה נפל, ביום כ"ד בכסלו תש"ט (26.12.1948), שלושה ימים לאחר עלות הוריו לארץ. נקבר ברביבים.

ביום כ' באייר תשי"ב (15.5.1952) הועבר למנוחת-עולמים בבית-הקברות הצבאי בהר- הרצל בירושלים.

**מויאל, אברהם (אלברט)**

Moyal-Albert בן מרים ומחלוף, נולד בשנת 1924 בקזבלנקה, מרוקו. בהיותו בן שנה נתייתם מאביו. לאחר שסיים בית-ספר יסודי עבד תחילה כסנדלר ואחר-כך היה לסוחר. התגבר על קשיי היציאה ממרוקו ועלה לארץ בשנת 1948 להתנדב למלחמת-העצמאות.

עם בואו התגייס, שירת בחטיבת "אלכסנדרוני" וירד עימה לדרום. בעת מבצע "חורב", נערך מבצע "חיסול" נגד "כיס פלוג'ה", שבו היתה נצורה חטיבה מצרית. ההתקפה נערכה על אגפו המזרחי של ה"כיס", באזור עיראק אל-מנשיה. כוחות "אלכסנדרוני" פרצו לכפר מדרום והשתלטו על חלקו, אך הסתערותם על התל שמצפון לכפר נהדפה. בינתיים התאוששו המצרים ותקפו נגד ואילצו את כוחותינו לסגת. חלק מהכוח נלכד בתוך הכפר. בקרב זה נפל, ביום כ"ו בכסלו תש"ט (28.12.1948). נקבר בפלוג'ה. הניח אישה, אסתר.

לאחר זמן הועבר למנוחת-עולמים בבית-הקברות הצבאי בנחלת יצחק.

**מורלי-דהן, סולומון**

Morley-Dahan-Solomonבן קוטי ויוסף, נולד ביום כ"ד באייר תר"ף (12.5.1920) בעיר מלילה שבאפריקה הספרדית. ביום 28.9.1948 הגיע לארץ והתגייס לצה"ל. כרופא לפי מקצועו, צורף לחיל-הרפואה ושימש רופא צבאי ביחידת המיעוטים של צה"ל.

בעת מבצע "חירם" השתתף עם היחידה בהתקפה על הכפר ינוח. בעת התקפת-הנגד של האויב, בשעה שטיפל בחייל פצוע, נפגע מכדור אויב ונפל ביום כ"ו בתשרי תש"ט (29.10.1948). הוא הובא למנוחת-עולמים בבית-הקברות הצבאי בנהריה. לאחר נופלו הוענקה לו דרגת סגן.

**מכלוף (מיכאל) ממן**

Mamon-Maklouf בן רחל ויוסף, נולד ביום י' בטבת תרע"ו (17.12.1915) בעיר זאריוול, אלג'יריה. בעירו סיים בית-ספר יסודי וביסס את פרנסתו ופרנסת בית הוריו על ייצור סנדלים. הוא הצליח בעסק אך לא הסתפק בשלוות-חיים זו.

במלחמת-העולם השנייה התנדב לשחרור צרפת, השתתף במערכת תוניסיה ובפלישה לגרמניה עד לניצחון הסופי.

השתחרר בשנת 1945 וחזר לעבודתו, וכשהגיעה אליו בשורת מלחמת-העצמאות התנדב למערכת עצמאות ישראל. כשעזב את הוריו הישישים (אביו היה בן 80), הבטיח להם להעלותם אחריו לארץ-ישראל אחרי הניצחון. מכלוף הגיע לארץ כמגויס בחודש יוני 1948. ביום י"ט בכסלו תש"ט (21.12.1948) קיפח את חייו בתאונה, בהיותו בתפקיד. הובא למנוחת-עולמים בבית-הקברות הצבאי בנחלת יצחק.

**מלול, יעקב**

Maloul-Yacov בן אסתר לבית ארוך ונסים, נולד ביום כ"ג בטבת תרפ"ט (5.1.1929) בעיר דמנאת שבמרוקו. הוא גדל בעיר סאלה, שם למד בבית-הספר של "אליאנס" ובשעות הערב ובימי חופשה היה לומד עברית ותנ"ך בבית-הספר העברי "תלמוד תורה". בגלל המצב הכלכלי הקשה של ההורים הפסיק את לימודיו בהיותו בן 14, ולמד נגרות-רהיטים אצל אומן יהודי בעיר רבאט. חלק ניכר משכרו היה שולח לתמיכה בהוריו. לדברי אביו היתה אהבתו לארץ-ישראל ולציונות "מופרזת למעלה מהמשוער". ואכן הוכיח זאת כשפרצה מלחמת-העצמאות. אז החליט לעלות ולהצטרף לשורות המגינים ולהתיישב בארץ ישיבת-קבע. לשם כך הצטייד בתעודה כתובה צרפתית בידי אביו, ובה תאריך הולדתו ופרשת לימודיו ועבודתו ואישורים מהנהלת בית-הספר "כל ישראל חברים" ומאת מעבידו. הוא עבר לדרום צרפת ואחרי אימונים נשלח ארצה בשיירת מח"ל (מתנדבי חוץ-לארץ) באפריל 1948. הוא התגייס לחטיבת "גבעתי" ולחם בשורותיה בקרבות בדרום.

יעקב נפל ביום א' בחשוון תש"ט (3.11.1948) בהתקפה על משלטי "דרך בורמה" המצרית, שמדרום למשטרת עיראק-סואידן, במהלך הפעולות נגד "כיס פלוג'ה". הובא למנוחת- עולמים בבית-הקברות הצבאי בכפר ורבורג.